|  |
| --- |
| KAKO SE SPOPASTI Z GDPR UREDBO? |
| PRIROČNIK ZA KOŠARKARSKE KLUBE |
| GDPR Uredba določa pravila o varstvu posameznikov pri obdelavi osebnih podatkov. Osebni podatek so ime, priimek, elektronski naslov, telefonska številka, pa tudi npr. igralna pozicija in številka dresa posameznika. Obdelava osebnih podatkov je zakonita v kolikor je v njo posameznik privolil/je potrebna za izvajanje pogodbe/je potrebna za izpolnitev zakonske obveznosti, pri tem pa košarkarske klube vežejo načela, kot so zakonitost, poštenost in preglednost obdelave, najmanjši možni obseg podatkov, točni in posodobljeni podatki ter zbrani za določene, izrecne in zakonite namene. |

15.5.2018

# PRIROČNIK GLEDE GDPR ZA KK

V nadaljevanju podajamo priročnik za košarkarske klube glede varstva osebnih podatkov.

Priročnik predstavlja zgolj informativna pojasnila glede pravnih vprašanj, katera po našem mnenju lahko zadenejo slovenske košarkarske klube.

Osredotočili smo se zgolj na povezavo med Košarkarskimi klubi (v nadaljevanju »KK) in igralcem, pri tem pa opozarjamo, da enako velja tudi za vsa druga razmerja med fizičnimi osebami in košarkarskim klubom (na primer, v razmerju KK – zaposleni). Zato priporočamo, da priročnik skrbno analizirate, pri tem pa imate pred seboj še Uredbo 2016/679 Evropskega Parlamenta in Sveta, z dne 27. aprila 2016, ki je sicer temelj v nadaljevanju predstavljenih pravil.

Opozarjamo tudi na prihajajoč ZVOP – 2, ki sicer še ne velja, obstaja pa velika možnost, da bo sprejet. V določenih primerih ZVOP – 2 daje še širšo varnost kakor Uredba, zato priporočamo, da spremljate aktualne debate glede njegovega sprejetja.

## I. Kaj sploh pomeni pojem osebnih podatkov?

Osebni podatki po Uredbi 2016/679 Evropskega Parlamenta in Sveta, z dne 27. aprila 2016 (v nadaljevanju »Uredba«), pomenijo katero koli informacijo v zvezi z določenim ali določljivim posameznikom (»ali se da ugotoviti, na koga se podatek nanaša?«).

Osebni podatek pomeni katerokoli informacijo v zvezi z določenim ali določljivim posameznikom, na primer:

• ime in priimek

• datum in kraj rojstva

• elektronski naslov

• EMŠO, davčna številka

• slika

• telefonska številka

• registrska številka avtomobila

• številka noge

• številka dresa

• ~~igralski~~ položaj

Uredba predpisuje močnejše varstvo za otroke, mlajše od 16. let, zato v določenih segmentih poudarjamo, na kaj je potrebno biti pozoren pri otrocih mlajših od 16 let.

## II. Na podlagi česa obdelujemo osebne podatke?

Obdelava osebnih podatkov je zakonita, kadar je posameznik, na katerega se nanašajo osebni podatki, privolil v njihovo obdelavo (»privolitev/soglasje«).

Obdelava je zakonita tudi kadar je potrebna za izvajanje pogodbe, katere pogodbena stranka je posameznik, na katerega se nanašajo osebni podatki (»v kolikor je za sklenitev pogodbe med košarkarjem in košarkarskim klubom določen podatek potreben, se šteje da gre za zakonito obdelavo osebnih podatkov na podlagi pogodbe«).

Vendar pa pri tem opozarjamo, da so kot temeljna načela po Uredbi predpisana ustreznost, relevantnost, omejenost osebnih podatkov (»v kolikor KK pridobi od igralca osebni podatek, ki ni potreben za včlanitev v KK, to lahko pomeni preseg zakonitosti obdelave osebnih podatkov«). To je »najmanjši obseg podatkov«.

## III. Kaj moramo pri tem upoštevati?

Osebni podatki, katere o posamezniku zberemo, morajo biti ustrezni, relevantni, točni in kadar je to potrebno, posodobljeni.

Sprejeti je treba vse ukrepe, da se netočni osebni podatki brez odlašanja izbrišejo ali popravijo, ob upoštevanju namenov, za katere se obdelujejo.

KK torej svetujemo, da preverijo, kateri podatki so še potrebni za izvajanje pogodbe med KK in igralcem. Pri tem svetujemo, da KK preveri ali so podatki točni oziroma posodobljeni.

V kolikor KK ugotovi, da poseduje ~~s podatki~~, ki niso več potrebni, KK svetujemo, da le – te izbriše.

KK svetujemo, da stori enako glede podatkov, ki so bili pridobljeni na podlagi soglasja med KK in igralcem.

Podatki morajo biti hranjeni v obliki, ki dopušča identifikacijo posameznikov, na katere se nanašajo osebni podatki, le toliko časa, kolikor je potrebno za namene, za katere se osebni podatki obdelujejo

Podatki se obdelujejo na način, ki zagotavlja ustrezno varnost osebnih podatkov, vključno z zaščito pred nedovoljeno ali nezakonito obdelavo ter pred nenamerno izgubo, uničenjem ali poškodbo z ustreznimi tehničnimi ali organizacijskimi ukrepi (»celovitost in zaupnost«).

## IV. Glede privolitve

Kadar obdelava temelji na privolitvi, mora biti upravljavec zmožen dokazati, da je posameznik, na katerega se nanašajo osebni podatki, privolil v obdelavo svojih osebnih podatkov.

KK zato svetujemo, da v si privolitev zagotovijo v pisni obliki in jo hranijo dokler obdelujejo podatke.

Če je privolitev posameznika, na katerega se nanašajo osebni podatki, dana v pisni izjavi, ki se nanaša tudi na druge zadeve, se zahteva za privolitev predloži na način, ki se jasno razlikuje od drugih zadev, v razumljivi in lahko dostopni obliki ter v jasnem in preprostem jeziku. Deli take izjave, ki predstavljajo kršitev te uredbe, niso zavezujoči.

Pri tem preverite ali je posameznik ustrezno obveščen, komu daje podatke, katere in zakaj ter kakšne pravice ima?

Posameznik, na katerega se nanašajo osebni podatki, ima pravico, da svojo privolitev kadar koli prekliče. Preklic privolitve ne vpliva na zakonitost obdelave na podlagi privolitve pred njenim preklicem. O tem se pred privolitvijo obvesti posameznik, na katerega se nanašajo osebni podatki. Privolitev je enako enostavno preklicati kot dati.

Obdelava osebnih podatkov otroka je zakonita, kadar ima otrok vsaj 16 let. Kadar je otrok mlajši od 16 let, je takšna obdelava zakonita le, če in kolikor takšno privolitev da ali odobri nosilec starševske odgovornosti za otroka.

# PRAVICE POSAMEZNIKA, NA KATEREGA SE NANAŠAJO OSEBNI PODATKI

## I. Zagotovitev informacij

Sprejeti morate vse ukrepe, da se posamezniku v jedrnati, pregledni, razumljivi, lahko dostopni obliki ter jasnem in preprostem jeziku (opozarjamo na tuje igralce!) zagotovijo informacije o njegovih pravicah.

## II. Ko od ~~igralca~~ pridobite osebne podatke, ~~mu~~ morate zagotoviti

* identiteto in kontaktne podatke upravljavca in njegovega predstavnika, kadar ta obstaja;
* kontaktne podatke pooblaščene osebe za varstvo podatkov, kadar ta obstaja;
* namene, za katere se osebni podatki obdelujejo, kakor tudi pravno podlago za njihovo obdelavo;
* uporabnike ali kategorije uporabnikov osebnih podatkov, če obstajajo;
* obdobje hrambe osebnih podatkov ali, kadar to ni mogoče, merila, ki se uporabijo za določitev tega obdobja;
* obstoj pravice, da se od upravljavca zahtevajo dostop do osebnih podatkov in popravek ali izbris osebnih podatkov ali omejitev obdelave v zvezi s posameznikom, na katerega se nanašajo osebni podatki, ali obstoj pravice do ugovora obdelavi in pravice do prenosljivosti podatkov (več o tem v nadaljevanju);
* obstoj pravice, da se lahko privolitev kadar koli prekliče, ne da bi to vplivalo na zakonitost obdelave podatkov, ki se je na podlagi privolitve izvajala do njenega preklica;
* pravico do vložitve pritožbe pri nadzornem organu;
* ali je zagotovitev osebnih podatkov statutarna ali pogodbena obveznost ali pa obveznost, ki je potrebna za sklenitev pogodbe, ter ali mora posameznik, na katerega se nanašajo osebni podatki, zagotoviti osebne podatke ter kakšne so morebitne posledice, če se taki podatki ne zagotovijo.

Posameznik lahko zahteva še seznanitev, omejitev, izbris, popravek, prenos podatkov, poda ugovor;

## III. Pravica vedeti ali se obdelujejo osebni podatki

Posameznik, na katerega se nanašajo osebni podatki, ima pravico od upravljavca dobiti potrditev, ali se v zvezi z njim obdelujejo osebni podatki, in kadar je temu tako, dostop do osebnih podatkov in naslednje informacije:

* namene obdelave;
* vrste zadevnih osebnih podatkov;
* uporabnike ali kategorije uporabnika, ki so jim bili ali jim bodo razkriti osebni podatki, zlasti uporabnike v tretjih državah ali mednarodnih organizacijah;
* kadar je mogoče, predvideno obdobje hrambe osebnih podatkov ali, če to ni mogoče, merila, ki se uporabijo za določitev tega obdobja;
* obstoj pravice, da se od upravljavca zahteva popravek ali izbris osebnih podatkov ali omejitev obdelave osebnih podatkov v zvezi s posameznikom, na katerega se nanašajo osebni podatki, ali obstoj pravice do ugovora taki obdelavi;
* pravico do vložitve pritožbe pri nadzornem organu;
* kadar osebni podatki niso zbrani pri posamezniku, na katerega se ti nanašajo, vse razpoložljive informacije v zvezi z njihovim virom;
* obstoj avtomatiziranega sprejemanja odločitev, vključno z oblikovanjem profilov iz člena 22(1) in (4), ter vsaj v takih primerih smiselne informacije o razlogih zanj, kot tudi pomen in predvidene posledice take obdelave za posameznika, na katerega se nanašajo osebni podatki.

## IV. Pravica do popravka

Posameznik, na katerega se nanašajo osebni podatki, ima pravico doseči, da upravljavec brez nepotrebnega odlašanja popravi netočne osebne podatke v zvezi z njim. Posameznik, na katerega se nanašajo osebni podatki, ima ob upoštevanju namenov obdelave, pravico do dopolnitve nepopolnih osebnih podatkov, vključno s predložitvijo dopolnilne izjave.

## V. Izbris

Posameznik, na katerega se nanašajo osebni podatki, ima pravico doseči, da upravljavec brez nepotrebnega odlašanja izbriše osebne podatke v zvezi z njim, upravljavec pa ima obveznost osebne podatke brez nepotrebnega odlašanja izbrisati, kadar velja eden od naslednjih razlogov:

* osebni podatki niso več potrebni v namene, za katere so bili zbrani ali kako drugače obdelani;
* posameznik, na katerega se nanašajo osebni podatki, prekliče privolitev, na podlagi katere poteka obdelava v skladu s točko (a) člena 6(1) ali točko (a) člena 9(2) Uredbe, in kadar za obdelavo ne obstaja nobena druga pravna podlaga;
* posameznik, na katerega se nanašajo osebni podatki, obdelavi ugovarja v skladu s členom 21(1), za njihovo obdelavo pa ne obstajajo nobeni prevladujoči zakoniti razlogi, ali pa posameznik, na katerega se nanašajo osebni podatki, obdelavi ugovarja v skladu s členom 21(2);
* osebni podatki so bili obdelani nezakonito;
* osebne podatke je treba izbrisati za izpolnitev pravne obveznosti v skladu s pravom Unije ali pravom države članice, ki velja za upravljavca;

## VI. Omejitev obdelave

Posameznik, na katerega se nanašajo osebni podatki, ima pravico doseči, da upravljavec omeji obdelavo, kadar velja en od naslednjih primerov:

* posameznik, na katerega se nanašajo osebni podatki, oporeka točnosti podatkov, in sicer za obdobje, ki upravljavcu omogoča preveriti točnost osebnih podatkov;
* je obdelava nezakonita in posameznik, na katerega se nanašajo osebni podatki, nasprotuje izbrisu osebnih podatkov ter namesto tega zahteva omejitev njihove uporabe;
* upravljavec osebnih podatkov ne potrebuje več za namene obdelave, temveč jih posameznik, na katerega se nanašajo osebni podatki, potrebuje za uveljavljanje, izvajanje ali obrambo pravnih zahtevkov;
* je posameznik, na katerega se nanašajo osebni podatki, vložil ugovor v zvezi z obdelavo v skladu s členom 21(1), dokler se ne preveri, ali zakoniti razlogi upravljavca prevladajo nad razlogi posameznika, na katerega se nanašajo osebni podatki.

# KAKŠNE OBVEZNOSTI IMAMO KOT KK?

## I. Sprva je potrebno identificirati, s katerimi evidencami osebnih podatkov KK upravlja

* V kolikor KK ugotovi, da z določenimi podatki oziroma celo zbirkami podatkov nima niti pogodbene niti zakonske podlage, soglasje pa ni bilo nikoli pridobljeno, svetujemo, da nepotrebne podatke izbriše.
* Če KK želi kljub temu podatke ohraniti v bazi svetujemo, da posamezniku ponudi, da poda soglasje k obdelavi osebnih podatkov.
* Za takšno soglasje veljajo splošne določbe (glej IV. poglavje).

## II. V kolikor so bile nekatere privolitve že podane

Preverite veljavnost že podanih privolitev; privolitev mora biti jasna in razumljiva izjava, dana z nedvoumnim pritrdilnim dejanjem in dokazljiva.

## III. Kar zadeva posamezne evidence

Zaradi lažje preglednosti, točnosti, ažuriranja podatkov, uveljavljanja pravice do pozabe, popravka, svetujemo, da vodite in vzdržujete zbirke oziroma evidence osebnih podatkov, ki vsebujejo:

- naziv ali ime in kontaktne podatke upravljavca in, kadar obstajajo, skupnega upravljavca, predstavnika upravljavca in pooblaščene osebe za varstvo podatkov;

- namene obdelave;

- opis kategorij posameznikov, na katere se nanašajo osebni podatki, in vrst osebnih podatkov;

- kategorije uporabnikov, ki so jim bili ali jim bodo razkriti osebni podatki, vključno z uporabniki v tretjih državah ali mednarodnih organizacijah;

- kadar je ustrezno, informacije o prenosih osebnih podatkov v tretjo državo ali mednarodno organizacijo, vključno z identifikacijo te tretje države ali mednarodne organizacije, v primeru prenosov iz drugega pododstavka člena 49(1) Uredbe pa tudi dokumentacijo o ustreznih zaščitnih ukrepih;

- kadar je mogoče, predvidene roke za izbris različnih vrst podatkov;

- kadar je mogoče, splošni opis tehničnih in organizacijskih varnostnih ukrepov iz člena 32(1) Uredbe.

Svetujemo, da ob vsaki pridobitvi osebnega podatka preverite ali je pridobitev zakonita (pogodbena obveznost, zakon, soglasje).

Svetujemo, da ob zakoniti pridobitvi osebnih podatkov preverite ali posamezniku nudite vse pravice, ki mu gredo po Uredbi.

Svetujemo preverjanje podatkovni baz oziroma evidenc in redno ažuriranje podatkov.

Svetujemo redno preverjanje ali so izpolnjeni pogoji za izbris.

V kolikor za določen osebni podatek nimate zakonite podlage, svetujemo, da ga izbrišete.